8.6.2022
ET
Euroopa Liidu Teataja
C 224/9 Teisipäev, 23. november 2021
Spordi toetamine, et tagada edukas taastumine 66. rõhutab vajadust toetuse ja sihtotstarbeliste rahastamismehhanismide järele, et spordisektor ja kogu sport saaks pärast COVID-19 pandeemiat uuesti toimima hakata, sealhulgas riiklike toetusfondide, taaste- ja vastupidavusrahastu ning ELi struktuurifondide kaudu; 67. väljendab heameelt asjaolu üle, et mõned liikmesriigid on lisanud spordi valdkonna oma riiklikesse taaste- ja vastupidavuskavadesse; 68. kutsub komisjoni üles esitama andmeid spordiga seotud investeeringute ja reformide kohta oma läbivaatamisa­ ruandes taaste ja vastupidavuse rahastamisvahendi rakendamise kohta, mis esitatakse Euroopa Parlamendile ja nõukogule 2022. aastal; 69. väljendab heameelt spordile eraldatud eelarve suurendamise üle praeguse programmi „Erasmus+“ raames ning nõuab täiendavat sünergiat selliste fondide ja programmide nagu EU4Health (EL tervise heaks) ja LIFE vahel; rõhutab, et kõigi takistuste kõrvaldamine taotlusprotsessist riiklikul tasandil on otsustava tähtsusega, et neid vahendeid spordi taastumise toetamiseks paremini kasutada; 70. peab kahetsusväärseks, et programmi EU4Health (EL tervise heaks) käsitlevas määruses puudub selgesõnaline viide spordile; 71. nõuab tungivalt, et ELi institutsioonid suurendaksid järgmisel finantsplaneerimise perioodil märkimisväärselt rohujuure tasandi spordi eelarvet programmi „Erasmus+“ raames; 72. rõhutab vajadust suurendada sihtotstarbeliselt spordi rahastamist, sealhulgas ka väljaspool programmi „Erasmus+“, keskendudes spordi sotsiaalsele mõõtmele, eelkõige rohujuure tasandi spordis; 73. rõhutab, kui olulised on ettevalmistavad meetmed ja katseprojektid spordi valdkonnas, mis pakuvad täiendavat rahastamist rohujuure tasandi spordile ja annavad paljulubavaid tulemusi; 74. kutsub komisjoni üles suurendama spordivaldkonnas heakskiidetud pilootprojektide ja ettevalmistavate meetmete hulka; 75. rõhutab vajadust toetada sporditurismi kui üht vahendit, mille abil toetada spordisektori taastumist ja vastupanuvõimet pärast COVID-19; 76. tuletab meelde, kui oluline on kaitsta ja edendada traditsioonilisi spordialasid piisavate rahaliste vahenditega osana Euroopa kultuuripärandist ja piirkondlikust identiteedist; 77. kutsub riiklikke, piirkondlikke ja kohalikke ametiasutusi üles tunnustama spordi ja kehalise aktiivsuse keskset rolli sellistes valdkondades nagu linnade taaselustamine, turism ja territoriaalne ühtekuuluvus ning soodustama asjakohaseid investeeringuid ELi ühtekuuluvuspoliitika raames, eelkõige Euroopa Sotsiaalfond+, Euroopa Regionaalarengu Fondi ning taaste- ja vastupidavusrahastu raames; 78. kutsub komisjoni üles soodustama REACT-EU vahendite kasutamist sporditaristuga seotud projektide tarbeks, tingimusel et see on kestlik, aitab kaasa majanduse pikaajalisele elavdamisele ja toetab turismi; 79. juhib komisjoni ja korraldusasutuste tähelepanu väikeste spordiklubide ja -liitude olulisele rollile ning rõhutab, et neil ei ole piisavalt inim- ja materiaalseid ressursse, et pääseda ligi ELi rahastamisele ja sihtotstarbelisele toetusele; 80. kutsub liikmesriike üles kaaluma võimalikult madala käibemaksumäära kohaldamist spordisektori suhtes, kuna see on üks vahend, mis hõlbustab COVID-19 järel juurdepääsu spordisektori teenustele; 81. kutsub komisjoni üles töötama koos kõigi asjaomaste sidusrühmadega, sealhulgas kodanikuühiskonna, sotsiaalpartnerite ja avaliku sektori asutustega välja metoodika spordiga seotud projektide sotsiaalse mõju mõõtmise ja järelevalve kriteeriumide määratlemiseks ning korrapäraselt ajakohastama ja esitama andmeid spordi sotsiaalse mõju kohta; 82. nõuab tungivalt, et komisjon ja liikmesriigid ajakohastaksid ja esitaksid korrapäraselt andmeid spordi majandusliku mõju kohta;